Reverendo patri et domino H[ugoni], Dei gratia abbati Cluniacensi, et ejusdem loci sacro conventui, frater G., humilis prior de Karitate, salutem et usque ad mortem obedientiam debitam et devotam. Negotiis Cluniacensis ecclesiæ Parisius et quibusdam aliis locis multipliciter occupatus ad instans nostrum generale capitulum non valeo interesse. Et quamtum inde doleam novit ille qui scrutator est cordium et cognitor secretorum. Unde discretionem vestram humiliter exoro quatinus, cum pro vobis et honore ac utilitate ecclesiæ Cluniacensis laborem fideliter et intente, meam habeatis absentiam excusatam. Quidquid autem circa me et ecclesiam Caritatis ac membra sua vobis placuerit ordinare gratum habeo et acceptum. Datum apud Parisius, die lunæ post quindenam Paschæ, anno Domini Mº CCº tricesimo nono.